**CU TINE VERDE CRUD...**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CU TINE VERDE CRUD...

Cu tine verde crud mă simt bogat.

Păduri cutreier cu adevărat

Atunci când verde crud mă înconjoară

Şi sufletul mi-e plin de primăvară.

Cu tine verde crud trăiesc intens.

Din iarbă ori din frunze tu dai sens

Acestei existenţe efemere.

Cu tine verde crud e doar plăcere.

Cu tine verde crud nu trece vreme

Când lupt cu valul şi barcazul geme

Pe apa verde a Mediteranei.

Tu verde crud eşti chintesenţa hranei

Acestui vast pământ ce-l locuim.

Cu tine verde crud în noi murim.